Kort før klokken 04 i morges anholdt Nordjyllands Politi to udenlandske mænd i Jomfru Ane Gade. Inden da var mændene blevet smidt ud af flere barer, efter de havde danset tæt og været nærgående overfor en række gæster i festgaden. - Dørmændene tilbageholdt mændene, der var under mistanke for at have stjålet mobiltelefoner. Da vores patrulje kommer frem og visiterer dem, finder man en række kreditkort på dem, som ikke er deres, fortæller Per Jørgensen, vagtchef Nordjyllands Politi. Politiet kender ikke til mændene i forvejen. - De er muligvis flygtninge eller asylansøgere, det vil afhøringen muligvis kaste lys over, siger vagtchefen. Efter endt afhøring vil det blive besluttet, om mændene skal fremstilles i grundlovsforhør.

Opsummering:
To mænd sidder til afhøring hos politiet, efter de blev anholdt i besiddelse af en række kreditkort, der ikke var deres.